Mestská časť Bratislava - Nové Mesto

Materiál na rokovanie
Miestneho zastupiteľstva
dňa 15.10.2013

Zásady hospodárenia a nakladania s majetkom hlavného mesta SR Bratislavy zvereným do správy Mestskej časti Bratislava - Nové Mesto a s majetkom vlastným 

Predkladá: 						      		Materiál obsahuje:                                                                      Ing. Ľudovít Kollárik                         				1. Návrh uznesenia  
prednosta MÚ BNM							2. Dôvodovú správu
3. Zásady hospodárenia a nakladania s majetkom

Spracovateľ:                                  					Stanovisko právnej
Mgr. Marianna Moravcová Tomčíková   		                        skupiny:		
poverená vedením oddelenia podnikateľského,
právneho a správy majetku							

Na rokovanie prizvať:
spracovateľa                        

október 2013
Návrh uznesenia:

M i e s t n e     z a s t u p i t e ľ s t v o    

s c h v a ľ u j e

Nové úplné znenie 
Zásad hospodárenia a nakladania s majetkom hlavného mesta SR Bratislavy zvereným do správy Mestskej časti Bratislava - Nové Mesto a s majetkom vlastným

a)  bez pripomienok

b)  s pripomienkami

Dôvodová správa:

Vzhľadom na legislatívne zmeny je potrebné pôvodné Zásady hospodárenia a nakladania s majetkom Mestskej časti Bratislava – Nové Mesto a majetkom zvereným jej do správy hlavným mestom SR Bratislavou z r. 2010, prispôsobiť a zosúladiť s novou právnou úpravou a príslušnými ustanoveniami Štatútu hlavného mesta SR Bratislavy.  

 MESTSKÁ ČASŤ BRATISLAVA - NOVÉ MESTO

Miestne zastupiteľstvo Mestskej časti Bratislava – Nové Mesto v súlade s ustanovením § 15 ods. 2 písm. c) zákona č. 377/1990 Zb. o hlavnom meste Slovenskej republiky Bratislave v znení neskorších predpisov a čl. 18 ods. 4 písm. c), čl. 80 Štatútu hlavného mesta SR Bratislavy v znení jeho dodatkov  u r č u j e  tieto 

Zásady hospodárenia a nakladania s majetkom 
Mestskej časti Bratislava - Nové Mesto a 
s majetkom zvereným jej do správy hlavným mestom SR Bratislavou

§ 1 
Základné ustanovenia

1.	Mestská časť Bratislava – Nové Mesto (ďalej len „mestská časť“) je právnickou osobou, ktorá za podmienok ustanovených zákonom č. 138/1991 Zb. o majetku obcí v znení neskorších predpisov (ďalej len „zákon“) a Štatútom hlavného mesta SR Bratislavy v znení jeho dodatkov (ďalej len „štatút“) hospodári s vlastným a zvereným majetkom a s vlastnými a zverenými finančnými prostriedkami.
2.	Tieto zásady sa vzťahujú na majetok vo vlastníctve:
a) 	hlavného mesta SR Bratislavy (ďalej len „hlavné mesto“) zvereného do správy mestskej časti Bratislava – Nové Mesto;
b)	mestskej časti Bratislava – Nové Mesto (ďalej len „mestská časť“);
c) 	hlavného mesta zvereného do správy mestskej časti a tohto ďalej zo strany mestskej časti zvereného do správy rozpočtovým a príspevkovým organizáciám zriadeným mestskou časťou (ďalej len „správca“);
d)	mestskej časti zvereného do správy správcovi;
e)	štátu prevedeného do vlastníctva mestskej časti, resp. jej organizáciám
(ďalej spolu v texte aj ako „majetok mestskej časti“).
3.  	Tieto zásady upravujú najmä:
a)	postup pri zverení majetku hlavného mesta, ktorý bol zverený do správy mestskej časti, správcovi
b)	postup pri zverení vlastného majetku mestskej časti, správcovi
c)	práva a povinnosti mestskej časti a správcu pri hospodárení a nakladaní s majetkom vo vlastníctve mestskej časti alebo s majetkom zvereným im do správy;
d)	spôsob a podmienky nadobudnutia nehnuteľného a hnuteľného majetku do majetku mestskej časti;
e)	postup a podmienky prenechávania majetku mestskej časti do dočasného užívania iným právnickým a fyzickým osobám;
f) 	podmienky odňatia majetku správcovi;
g)	kompetencie orgánov mestskej časti a správcu pri schvaľovaní úkonov pri nakladaní s majetkom iných osôb, na ktoré sa vyžaduje schválenie miestnym zastupiteľstvom a úkonov, o ktorých rozhoduje starosta mestskej časti;
h)	podmienky nakladania s pohľadávkami a záväzkami mestskej časti;
i)	nakladanie s cennými papiermi vo vlastníctve mestskej časti;
j)	spôsoby výkonu práv vyplývajúcich z vlastníctva cenných papierov a majetkových podielov na právnických osobách založených mestskou časťou, alebo v ktorých má mestská časť postavenie ovládajúcej osoby alebo rozhodujúci vplyv.
4.	Mestská časť hospodári s majetkom samostatne, prostredníctvom správcu alebo inej právnickej osoby.

§ 2
Základné pojmy

1.	Majetok mestskej časti tvoria:
a) 	nehnuteľné veci, ktorými sú pozemky a stavby spojené so zemou pevným 		základom;
b)	hnuteľné veci;
c)	finančné prostriedky na účte mestskej časti a v hotovosti v pokladni mestskej časti;
d)	pohľadávky a iné majetkové práva;
e)	cenné papiere a obchodné podiely.
2.	Správcom majetku mestskej časti sa rozumie rozpočtová alebo príspevková organizácia zriadená mestskou časťou podľa osobitného predpisu, ktorej bol konkrétny a vymedzený majetok mestskej časti zverený do správy, aby s ním riadne hospodárila.
3.	Správa majetku mestskej časti je súhrn oprávnení a povinností správcu k tej časti majetku, ktorú mu mestská časť zverila do správy alebo ktorú správca nadobudol vlastnou činnosťou.
4.	Zámerom nakladať s vecou sa rozumie úmysel mestskej časti previesť vlastníctvo akejkoľvek nehnuteľnej veci alebo hnuteľnej veci, ktorej zostatková cena je vyššia ako 3 500,00 €; alebo úmysel mestskej časti prenajať akúkoľvek nehnuteľnú vec alebo hnuteľnú vec, ktorej zostatková cena je vyššia ako 3 500,00 €, spôsobom schváleným v miestnom zastupiteľstve. Zámer nakladať s vecou môže byť vplyvom okolností a zistení zmenený, a teda zámer nakladať s vecou nemožno pokladať za schválenie prevodu alebo prenájmu veci vo vzťahu ku konkrétnej tretej osobe a za konkrétnych podmienok v zmysle osobitného zákona a týchto zásad.
5.	Prevodom vlastníctva majetku mestskej časti sa rozumie najmä uzatvorenie kúpnej zmluvy alebo zámennej zmluvy, ktoré musia mať vždy písomnú formu a zákonom predpísané náležitosti.
6.	Dočasným užívaním majetku mestskej časti sa rozumie najmä uzatvorenie nájomnej zmluvy alebo zmluvy o výpožičke, ktoré musia mať vždy písomnú formu a zákonom predpísané náležitosti.
7.	Prípad hodný osobitného zreteľa je konkrétny prípad nakladania s majetkom mestskej časti, pri ktorom by bolo neprimerané postupovať podľa § 9a ods. 1 až 7 zákona č. 138/1991 Zb. o majetku obcí v znení neskorších predpisov, alebo by tým vznikli neprimerane vysoké náklady v porovnaní so zostatkovou hodnotou majetku mestskej časti, s ktorým sa nakladá. Ide najmä o nakladanie s majetkom mestskej časti:
a)	na verejnoprospešné účely;
b) 	na účely poskytovania starostlivosti v zariadení sociálnych služieb a v zdravotníckom zariadení;
c)	materských škôl, základných škôl a školských zariadení;
d)	prevody pozemkov malej výmery do 25 m2;
e)	prevody hnuteľných vecí nízkej hodnoty;
f)	ostatné prípady, pri ktorých je schválený zámer nakladať s vecou ako prípadom
	hodným osobitného zreteľa.
8.	Hodnotou majetku mestskej časti v prípade, ak ide o zámer vec previesť alebo prenajať, sa rozumie všeobecná hodnota majetku stanovená podľa znaleckého posudku.
9.	Mestská časť nadobúda majetok na základe zákona, kúpou, zámenou, darovaním, dedením, vlastnou podnikateľskou činnosťou (ak ju má), investičnou činnosťou, vydržaním, rozhodnutím súdu, na základe rozhodnutia orgánu štátnej správy, exekúciou alebo na základe iných skutočností ustanovených zákonom. 
10.	Darovanie nehnuteľného majetku mestskou časťou je neprípustné.
11.	Pre účely týchto zásad sa za nehnuteľné veci považujú tiež byty a nebytové priestory a stavby podľa osobitného predpisu.
12.	Zachovanie povinnosti účelového určenia majetku mestskej časti skončí na základe prijatého uznesenia miestneho zastupiteľstva podľa osobitného predpisu.

§ 3
Spôsoby nakladania s majetkom mestskej časti a nadobúdanie majetku

1.	Spôsoby nakladania s majetkom mestskej časti sú najmä:
a) 	jeho zverenie do správy správcovi  mestskou časťou;
b) 	prevod správy medzi správcami;
c) 	zámena správy medzi správcami;
d) 	nájom;
e) 	výpožička;
f) 	zriadenie vecného bremena;
g) 	prevod vlastníctva;
h) 	nakladanie s prebytočným alebo neupotrebiteľným majetkom;
i) 	majetkový vklad do základného imania obchodnej spoločnosti, založenie právnickej osoby z tohto majetku, alebo združovanie majetkových hodnôt v združeniach.

§ 4
Hospodárenie s majetkom

1.	Mestská časť a správcovia sú povinní zverený majetok zveľaďovať, chrániť a zhodnocovať. Sú povinní najmä:
a) 	udržiavať majetok, užívať ho na plnenie úloh v rámci predmetu činnosti alebo v súvislosti s ním, brať z neho úžitky a nakladať s ním;
b)	chrániť majetok pred poškodením, zničením, stratou alebo zneužitím;	
c)	využívať všetky právne prostriedky na ochranu majetku vrátane včasného uplatňovania svojich práv, alebo oprávnených záujmov pred príslušnými     orgánmi;
d)	viesť evidenciu majetku v účtovníctve podľa osobitného predpisu;
e)	viesť register majetku;
f)	vykonávať inventarizáciu majetku podľa osobitného predpisu a príkazov 	starostu mestskej časti.

§ 5
Zverenie majetku do správy

1.	Správu, spôsob zverenia a podmienky odňatia majetku zvereného mestskej časti hlavným mestom, upravuje štatút hlavného mesta.
2.	Majetok mestskej časti zverený do správy správcu určí miestne zastupiteľstvo uznesením pri zriadení organizácie v zriaďovacej listine, ktorá podľa osobitného predpisu8  musí obsahovať aj vecné a finančné vymedzenie majetku, ktorý rozpočtová alebo príspevková organizácia spravuje. V zriaďovacej listine uvedie hnuteľný majetok, nehnuteľný majetok, ich obstarávaciu cenu, oprávky, zostatkovú cenu a skutočný stav zvereného majetku vyjadrí výkazom vybraných aktív a pasív. V zriaďovacej listine uvedie aj s týmto majetkom súvisiace prípadné práva a záväzky. 
3.	O zverení majetku do správy musí byť vyhotovený odovzdávací a preberací protokol, kde na strane odovzdávajúceho vystupuje mestská časť a na strane preberajúceho správca. Tento protokol musí obsahovať najmä:
a)	určenie zvereného majetku s jeho podrobnou špecifikáciou, tak, aby neboli 	pochybnosti, o ktorý / aký majetok ide;
b)	účel využitia / zverenia majetku;
c)	hodnotu zvereného majetku, podľa údajov účtovnej evidencie a registra majetku;
d)	určenie povinnosti dať zverený majetok poistiť;
e)	práva a záväzky súvisiace so zvereným majetkom;
f)	spôsob usporiadania schodkov hospodárenia so zvereným majetkom;
g)	deň prevodu správy majetku;
h)	dátum a podpis odovzdávajúceho a preberajúceho  a
i)	prípadné obmedzenia nakladania s majetkom.
4.	Preberajúci je povinný poskytnúť mestskej časti súčinnosť pri zverení majetku do správy. Protokol o odovzdaní a prevzatí zvereného majetku podpisuje starosta mestskej časti a štatutárny zástupca správcu.
5.	Po protokolárnom zverení majetku do správy a následnom písomnom zázname o jeho fyzickom prevzatí, je správca povinný viesť zverený majetok v účtovnej evidencii v súlade s príslušnými právnymi predpismi o účtovníctve.
6.	Mestská časť môže zveriť správcovi do správy aj ďalší majetok, ktorý bezprostredne súvisí s činnosťou správcu. O zverení ďalšieho majetku do správy rozhoduje miestne zastupiteľstvo uznesením.
7.	Mestská časť a správca sú povinní sa navzájom informovať o zistených zmenách v údajoch zvereného majetku vyplývajúcich najmä z geometrického plánu, rozhodnutia správy katastra, z chyby v písaní, alebo zo sčítacej chyby. Mestská časť o zmene vyhotoví písomný záznam, ktorý doručí správcovi za účelom aktualizácie evidencie zvereného majetku a následne vyhotoví dodatok k protokolu a prípadne upraví zriaďovaciu listinu.
8.	Správca nemôže nadobudnúť majetok do svojho vlastníctva. Majetok, ktorý správca nadobúda, je vlastníctvom vlastníka. Správca vykonáva právne úkony pri správe majetku v mene vlastníka majetku, koná v mene vlastníka pred súdmi a inými orgánmi vo veciach, ktoré sa týkajú majetku, ktorý spravuje a nakladá s týmto zvereným majetkom ako s vlastným.
9.	Správca pri nadobudnutí majetku vlastnou činnosťou je povinný v lehote do 10 dní túto skutočnosť písomne oznámiť príslušnému útvaru miestneho úradu mestskej časti.

§ 6
Práva a povinnosti správcov pri prevode, zámene a odňatí správy majetku

1.	Správca je povinný hospodáriť s majetkom v prospech mestskej časti, jej obyvateľov, ochrany a tvorby životného prostredia.
2.	Správca môže nadobúdať nehnuteľný majetok len do vlastníctva mestskej časti s výnimkou, ak ho potrebuje na plnenie svojich úloh v rozsahu predmetu činnosti vymedzenej v zriaďovacej listine.
3.	Správca koná v mene mestskej časti pre súdmi a inými orgánmi vo veciach, ktoré sa týkajú majetku, ktorý spravuje.
4.	Správcovia môžu medzi sebou uskutočniť bezodplatne prevod správy majetku, alebo si vzájomne zameniť majetok, len na základe písomnej zmluvy podľa osobitného           predpisu. Na platnosť zmluvy o prevode správy majetku a zmluvy o zámene správy sa vyžaduje predchádzajúci písomný súhlas starostu mestskej časti, ak ide o hnuteľný majetok, ktorého zostatková cena je vyššia ako 3 500,00 €, a vždy pri nehnuteľnom majetku. Jedno vyhotovenie zmluvy o prevode správy je správca povinný bezodkladne zaslať mestskej časti. 
5.	Prevod správy majetku a zámena správy nehnuteľného majetku z dôvodov územného princípu medzi mestskými časťami, sú neprípustné.
6.	Mestská časť môže správcovi odňať majetok, ak:
a)	správca porušuje povinnosti uvedené v týchto zásadách;	
b)	ide o majetok:
		b1) ktorý je pre správcu prebytočný alebo neupotrebiteľný,
		b2) ktorý mestská časť potrebuje vo verejnom záujme pre verejnoprospešné 		       stavby podľa schválenej územnoplánovacej dokumentácie,
		b3) ktorý mestská časť potrebuje na plnenie prenesených úloh štátnej správy,
		b4) ktorý mestská časť potrebuje na plnenie samosprávnych funkcií miestneho 		       charakteru mestskej časti, podľa § 29 písm. c) až g), písm. j) a k) a § 82 		       ods. 1 písm. b) Štatútu mestskej časti.
7.	Odňatie majetku podľa bodu 6. písm. b) podlieha schváleniu miestneho zastupiteľstva.

§ 7
Nájom majetku

1.	Majetok môže mestská časť alebo správca prenechať do užívania inej právnickej alebo fyzickej osobe na základe nájomnej zmluvy, ktorá musí mať písomnú formu.
2.	Nájom majetku sa musí realizovať v súlade s príslušnými ustanoveniami zákona                č. 138/1991 Zb. o majetku obcí v znení neskorších predpisov.  
3.	Mestská časť zverejní zámer prenajať majetok a jeho spôsob na úradnej tabuli, na internetovej stránke mestskej časti, v mesačníku „Hlas Nového Mesta“, prípadne v regionálnej tlači. V prípadoch, ak sa nájom bude realizovať formou verejnej obchodnej súťaže alebo formou dobrovoľnej dražby, uvedie mestská časť v oznámení na internetovej stránke aj podmienky obchodnej verejnej súťaže alebo dobrovoľnej dražby.
4.	Podmienky obchodnej verejnej súťaže uverejní mestská časť najmenej 15 dní pred uzávierkou na podávanie návrhov do obchodnej verejnej súťaže.
5.	Mestská časť zverejní najmenej na 15 dní zámer prenajať majetok priamym prenájmom. V zverejnení zámeru uvedie aj lehotu na doručenie cenových ponúk záujemcov.
6.	Priamy nájom majetku možno vykonať iba v prípadoch, kedy všeobecná hodnota prenajímaného majetku podľa príslušného ustanovenia zákona č. 138/1991 Zb. o majetku obcí v znení neskorších predpisov neprevyšuje 40 000,00 €.
7.	Prenajať majetok možno najmenej za také nájomné, za aké sa v tom čase a na tom mieste obvykle prenechávajú do nájmu na dohodnutý účel veci toho istého druhu, alebo porovnateľné veci, najmenej však vo výške odpisov. Za účelom stanovenia výšky nájomného je správca povinný vykonať primeraný prieskum a do skončenia nájmu uchovať doklady preukazujúce, že určená výška nájomného zodpovedá vyššie uvedeným kritériám.
8.	Miestne zastupiteľstvo schvaľuje nájom hnuteľnej veci vo vlastníctve mestskej časti, ktorej zostatková cena je vyššia ako 3 500,00 €.
9.	Miestne zastupiteľstvo mestskej časti schvaľuje podmienky obchodnej verejnej súťaže, ak sa má nájom nehnuteľného majetku realizovať na základe obchodnej verejnej súťaže.
10.	Nájom nehnuteľného majetku na základe dobrovoľnej dražby, priamy nájom nehnuteľného majetku a nájom nehnuteľného majetku z dôvodu hodného osobitného zreteľa schvaľuje miestne zastupiteľstvo.
11.	Starosta mestskej časti rozhoduje o nájme, ak:
a) 	doba nájmu s tým istým nájomcom nie je dlhšia ako desať dní v kalendárnom mesiaci;
b) 	ide o nájom hnuteľnej veci, ktorej zostatková cena je nižšia ako 3 500,00 € /vrátane/;
c) 	ide o nájom bytov.
12.	Súhlas starostu sa nevyžaduje na nájomné zmluvy uzatvárané správcami, ak spĺňajú podmienku uvedenú v odseku 11. písm. b).
13.	Nájomnú zmluvu uzatvára mestská časť v zastúpení starostu a v prípade nájmov uzatváraných správcami, správca v zastúpení svojho štatutárneho zástupcu. Pri podpisovaní nájomnej zmluvy v prípade, ak tak rozhodne starosta, je budúci nájomca bytu povinný u notára spísať notársku zápisnicu, v ktorej bude súhlasiť s vykonateľnosťou svojich záväzkov voči mestskej časti vyplývajúcich mu z uzavretej nájomnej zmluvy – konkrétne bude nájomca súhlasiť s vykonateľnosťou svojho záväzku vypratať byt po skončení nájmu a bude súhlasiť s vykonateľnosťou svojho záväzku platiť nájomné a úhrady za služby spojené s užívaním bytu. Toto ustanovenie primerane platí aj pri uzatváraní nájomnej zmluvy na pozemky mestskej časti, ak účelom nájmu je umiestnenie resp. výstavba dočasnej stavby. Náklady na spísanie tejto notárskej zápisnice znáša budúci  nájomca. V prípade, ak budúci nájomca odmietne podpísať notársku zápisnicu, nebude s ním uzavretá nájomná zmluva.
14.	O nájme majetku mestskej časti z dôvodu hodného osobitného zreteľa rozhoduje miestne zastupiteľstvo 3/5 väčšinou všetkých poslancov. V zámere musí byť uvedená konkrétna osoba, ktorá sa má stať nájomcom a dôvod, prečo sa tento nájom považuje za prípad hodný osobitného zreteľa. Zámer prenajať majetok týmto spôsobom je mestská časť povinná zverejniť najmenej 15 dní pred schvaľovaním nájmu miestnym zastupiteľstvom na svojej úradnej tabuli a na svojej internetovej stránke, pričom tento zámer musí byť zverejnený počas celej tejto doby.

§ 8
Výpožička majetku

1.	Zmluvou o výpožičke je možné na dobu určitú, ktorá nepresiahne 1 rok, prenechať majetok do užívania iným osobám iba výnimočne, najmä na charitatívne, verejnoprospešné účely alebo ak je to v záujme ochrany alebo účelnejšieho využitia majetku. Takto uzatvorenú zmluvu nie je možné s tým istým vypožičiavateľom uzatvoriť opakovane po sebe. 
2.	Miestne zastupiteľstvo schvaľuje výpožičku hnuteľnej veci, ktorej zostatková cena je vyššia ako 3 320,00 € a vždy výpožičku nehnuteľnej veci mestskej časti.
3.	Starosta mestskej časti schvaľuje výpožičku hnuteľnej veci, ktorej zostatková cena neprevyšuje 3 320,00 € /vrátane/.
4.	Správca môže zmluvou o výpožičke prenechať do užívania hnuteľnú vec inému správcovi bez schválenia starostom mestskej časti, ak zostatková cena vypožičiavanej veci neprevyšuje 1 000,00 € /vrátane/. 
5.	Zmluvu o výpožičke hnuteľnej veci a zmluvu o výpožičke nehnuteľnej veci za mestskú časť uzatvára starosta, za správcu jeho štatutárny zástupca.

§ 9
Vecné bremeno

1.	Vecné bremeno môže byť zriadené na nehnuteľnom majetku na základe zmluvy len v nevyhnutnom rozsahu a za odplatu.
2.	Zriadenie vecného bremena na nehnuteľnom majetku vo výlučnom vlastníctve mestskej časti schvaľuje miestne zastupiteľstvo. Zriadenie vecného bremena na nehnuteľnom majetku zverenom do správy mestskej časti zo strany Hlavného mesta schvaľuje mestské zastupiteľstvo s výnimkou vecného bremena, ktorým sa mestská časť zaväzuje strpieť uloženie a následné užívanie inžinierskych sieti, vrátane stavieb – kolektorov určených na uloženie inžinierskych sietí, prípojok k inžinierskym sieťam, presahy stavieb vo vlastníctve iných osôb nad komunikáciami, verejnými priestranstvami a pozemkami vo vlastníctve časti a právo prechodu a prejazdu cez pozemky v jej vlastníctve alebo správe, ktoré schvaľuje miestne zastupiteľstvo.
3.	Vecné bremeno sa zriaďuje za odplatu najmenej v takej výške, za akú sa v tom čase a na tom mieste obvykle zriaďuje vecné bremeno na dohodnutý účel na rovnaké alebo porovnateľné nehnuteľnosti. V prípade, že výšku odplaty nie je možné určiť týmto spôsobom, stanoví sa jej výška podľa znaleckého posudku.

§ 10
Zmluvný prevod vlastníctva majetku

1.	Zmluvný prevod vlastníctva majetku sa musí vykonať:
a) 	na základe verejnej obchodnej súťaže10,
b) 	dobrovoľnou dražbou11,
c) 	priamym predajom najmenej za cenu vo výške všeobecnej hodnoty majetku     stanovenej podľa osobitného predpisu.
2.	Priamym predajom nie je možné previesť vlastníctvo k majetku, ktorého všeobecná hodnota je vyššia ako 40 000,00 €. Znalecký posudok k stanoveniu všeobecnej hodnoty majetku nesmie byť v deň schválenia spôsobu prevodu miestnym zastupiteľstvom starší  ako 6 mesiacov.
3.	Mestská časť zverejní zámer predať majetok a jeho spôsob na svojej úradnej tabuli, na internetovej stránke mestskej časti, prípadne v regionálnej tlači. Ak ide o prevod podľa odseku 1 písm. a) a písm. b), uvedie mestská časť v oznámení na internetovej stránke podmienky obchodnej verejnej súťaže alebo dražby.
4.	Podmienky obchodnej verejnej súťaže uverejní mestská časť najmenej na 15 dní pred uzávierkou na podávanie návrhov do obchodnej verejnej súťaže. Miestne zastupiteľstvo schvaľuje uznesením podmienky obchodnej verejnej súťaže a v prípade prevodu vlastníctva nehnuteľnosti sa ku kúpnej zmluve prikladá Správe katastra toto uznesenie, ako aj doklad o výbere najvhodnejšieho návrhu podľa § 286 Obchodného zákonníka, t.j. zápisnicu o priebehu obchodnej verejnej súťaže.
5.	Mestská časť zverejní zámer predať majetok priamym predajom s výzvou na predkladanie cenových ponúk záujemcov najmenej na 15 dní na svojej úradnej tabuli, na internetovej stránke mestskej časti. V zverejnení zámeru uvedie aj lehotu na doručenie cenových ponúk záujemcov.
6.	Mestská časť nemôže previesť vlastníctvo majetku mestskej časti priamym predajom na fyzickú alebo právnickú osobu v prípadoch podľa osobitného predpisu.
7.	Ustanovenia ods. 1 až 6 sa nevzťahujú na prevod:
a) 	nehnuteľného majetku, ktorý je mestská časť povinná previesť podľa osobitného predpisu alebo ktorým sa realizuje právo na prednostný prevod podľa osobitného predpisu,
b) 	vlastníctva alebo správy pozemku zastavaného stavbou, resp. objektu vo vlastníctve nadobúdateľa vrátane priľahlej plochy, ktorá svojim umiestnením a využitím tvorí neoddeliteľný celok zo stavbou,
c) 	podielu majetku, ktorým sa realizuje zákonné predkupné právo,
d) 	hnuteľnej veci mestskej časti, ktorej zostatková cena je nižšia ako 3 500,00 €,
e) 	majetku z dôvodu hodného osobitného zreteľa, o ktorom miestne zastupiteľstvo rozhodne 3/5 väčšinou všetkých poslancov.
8.	Miestne zastupiteľstvo schvaľuje prevod vlastníctva hnuteľnej veci mestskej časti, ktorej zostatková cena je vyššia ako 3 500,00 €.
9.	Starosta mestskej časti schvaľuje prevod vlastníctva hnuteľnej veci mestskej časti, ktorej zostatková cena neprevyšuje 3 500,00 €.
10.	Správca môže previesť so súhlasom starostu mestskej časti vlastníctvo hnuteľnej veci, ktorého zostatková cena neprevyšuje 3 500,00 €. V zmluve je ako predávajúci uvedená mestská časť a v zastúpení príslušný správca, zmluvu podpisuje štatutárny zástupca správcu.
11.	Miestne zastupiteľstvo schvaľuje spôsob prevodu vlastníctva nehnuteľnej veci mestskej časti. To neplatí, ak je mestská časť povinná previesť nehnuteľnú vec podľa osobitného predpisu.
12.	Miestne zastupiteľstvo schvaľuje uznesením prevod vlastníctva nehnuteľného majetku, ak sa realizuje priamym predajom a účastníka, ktorý predložil najvyššiu cenovú ponuku. K návrhu na vklad do katastra nehnuteľností sa okrem vyššie uvedeného prikladá znalecký posudok, ktorý v čase schvaľovania miestnym zastupiteľstvom nesmie byť starší ako 6 mesiacov, na stanovenie všeobecnej hodnoty predávanej nehnuteľnosti, ktorá nesmie byť vyššia ako 40 000,- €, pričom kúpna cena musí byť stanovená minimálne vo výške určenej znaleckým posudkom. Zároveň je potrebné pripojiť čestné vyhlásenie kupujúceho, že sa nejedná o blízku osobu v zmysle § 9a ods. 6 a 7 zákona č. 138/1991 Zb. o majetku obcí v znení neskorších predpisov.
13.	Ustanovenia odseku 1 až 6 sa primerane použijú pri nakladaní s cennými papiermi a majetkovými podielmi na právnických osobách, dôsledkom ktorých je zmena vlastníctva, pokiaľ tento postup nevylučuje osobitný predpis.
14.	V prípade zámeny hnuteľnej veci, ktorej zostatková cena je vyššia ako 3 500,00 € alebo nehnuteľnej veci, sa vyžaduje schválenie miestnym zastupiteľstvom.
15.	K prevodu vlastníctva nehnuteľného majetku zvereného do správy mestskej časti je potrebný predchádzajúci písomný súhlas primátora Bratislavy. O súhlas žiada starosta mestskej časti. Žiadosť o súhlas musí obsahovať najmä formu prevodu vlastníctva, znalecký posudok o určení všeobecnej hodnoty majetku. Primátor písomne oznámi svoj súhlas alebo nesúhlas zvyčajne do jedného mesiaca odo dňa doručenia žiadosti. Primátor môže udeliť plnú moc starostovi mestskej časti na podpísanie zmluvy o prevode vlastníctva.

§ 11
Nakladanie s prebytočným a neupotrebiteľným majetkom

1.	Prebytočným je nehnuteľný a hnuteľný majetok mestskej časti, ktorý sa nevyužíva trvalo alebo prechodne na plnenie úloh. O prebytočnosti nehnuteľného majetku mestskej časti rozhoduje miestne zastupiteľstvo. O prebytočnosti hnuteľného majetku mestskej časti rozhoduje miestne zastupiteľstvo, ak jeho zostatková cena je vyššia ako 3 500,00 €, v opačnom prípade rozhoduje o prebytočnosti starosta.
2.	Neupotrebiteľným nehnuteľným a hnuteľným majetkom mestskej časti je majetok, ktorý pre svoje úplné fyzické alebo morálne opotrebenie, poškodenie, zastaranie a nehospodárnosť prevádzky už nemôže slúžiť svojmu účelu. O neupotrebiteľnosti nehnuteľného majetku mestskej časti rozhoduje miestne zastupiteľstvo. O neupotrebiteľnosti hnuteľného majetku mestskej časti, na základe odporúčania inventarizačnej komisie, rozhoduje miestne zastupiteľstvo, ak jeho zostatková cena je vyššia ako 3 500,00 €; v opačnom prípade rozhoduje o prebytočnosti starosta.
3.	Za neupotrebiteľný majetok sa považujú aj budovy a stavby, ktoré nemožno premiestniť, a ktoré je potrebné odstrániť v dôsledku plánovanej výstavby, prestavby rozšírenie objektu alebo rozhodnutia stavebného úradu.
4.	Prebytočný majetok mestská časť ponúkne najmä svojim organizáciám, ktoré zriadila a založila, a ktorým by tento majetok mohol slúžiť na plnenie úloh v rámci predmetu ich činnosti alebo v súvislosti s ním.
5.	Ak o prebytočný majetok neprejaví záujem žiadna z organizácií, ktorým bol majetok ponúknutý, majetok sa ponúkne na užívanie inej právnickej alebo fyzickej osobe alebo na odpredaj spôsobom v mieste obvyklým.
6.	Ak o prebytočný ponúkaný majetok neprejaví záujem žiadna z týchto osôb, rozhodne miestne zastupiteľstvo, či je tento majetok neupotrebiteľný. Takýto neupotrebiteľný majetok sa zlikviduje.
7.	O likvidácii majetku rozhoduje starosta na základe odporúčania likvidačnej komisie, ktorá navrhne bližšie podmienky a postup likvidácie.

§ 12
Nakladanie s pohľadávkami a inými majetkovými právami

1.	Mestská časť je povinná starať sa o to, aby všetky povinnosti dlžníka boli včas a riadne splnené, prípadne, aby boli včas uplatnené na súde alebo na inom orgáne a aby ich rozhodnutia boli včas vykonané. 
2.	Starosta môže dlžníkovi povoliť primerané splátky, alebo povoliť odklad zaplatenia dlhu dlžníkom písomne uznaného čo do dôvodu a výšky, prípadne priznaného právoplatným rozhodnutím súdu alebo iného orgánu, ak dlžník bez svojho zavinenia nemôže dlh alebo splátku zaplatiť v čase jej splatnosti. V takom prípade s dlžníkom uzavrie dohodu o uznaní záväzku a spôsobe jeho splácania, pričom táto dohoda musí obsahovať písomné vyhlásenie dlžníka o uznaní záväzku čo do dôvodu a výšky, alebo ide o pohľadávku priznanú právoplatným rozhodnutím súdu a dlžník sa v prípade, že sa zlepšia jeho ekonomické alebo sociálne pomery, zaviaže zaplatiť celý dlh naraz. Splátky sa môžu povoliť len pod podmienkou, že v prípade nesplnenia čo i len jednej splátky, sa stáva splatným celý dlh. Odložením vymáhania pohľadávky sa táto pohľadávka nepremlčuje, ani nezaniká.
3.	Ustanovenia odseku 1 a 2 sa primerane vzťahujú aj na správcu pohľadávky, z ktorého činnosti pohľadávka vznikla s tým, že právomoc je vyhradená štatutárnemu zástupcovi správcu.
4.	Na pohľadávky, ktoré sú daňovými nedoplatkami, sa vzťahujú príslušné ustanovenia zákona č. 563/2009 Z. z. o správe daní (daňový poriadok) a o zmene a doplnení niektorých zákonov.

§ 13
Odpustenie dlhu a upustenie od vymáhania pohľadávky

1.	Mestská časť a správca môžu zo závažných, najmä sociálnych dôvodov, na žiadosť dlžníka, dlh celkom, alebo čiastočne odpustiť. 
2.	Odpustiť dlh nie je prípustné, ak tento vznikol v súvislosti s úmyselnou trestnou činnosťou, alebo ak dlžník má z akéhokoľvek dôvodu pohľadávku voči  správcovi alebo mestskej časti, a to do výšky tejto pohľadávky. Odpustiť dlh je možné iba vtedy, ak sa dlžník písomne zaviaže, že si svoje splatné pohľadávky voči mestskej časti neuplatní, a to až do výšky svojho záväzku. Odpustením dlhu záväzok dlžníka zaniká.
3.	Odpustiť dlh tomu istému dlžníkovi sa môže iba raz v kalendárnom roku.
4.	Odpustiť dlh nad 3 500,00 € istiny možno len so súhlasom miestneho zastupiteľstva po uhradení nákladov, ktoré vznikli mestskej časti v súvislosti s vymáhaním dlhu. Odpustiť dlh do 3 500,00 € /vrátane/ istiny možno na základe súhlasu starostu mestskej časti. 
5.	Mestská časť, ako aj správca sú oprávnení trvale upustiť od vymáhania istiny nad sumu vo výške 3 500,00 € len so súhlasom miestneho zastupiteľstva a do 3 500,00 € /vrátane/ so súhlasom starostu. Uvedené v prípade, ak:
a) 	nemožno preukázať, že pohľadávka trvá, alebo nemožno preukázať jej výšku a 	nie je podklad pre to, aby súd alebo iný príslušný orgán určil výšku podľa 	úvahy;
b)	dlžník zomrel a pohľadávka nemohla byť uspokojená ani vymáhaním na dedičoch dlžníka;
c)	pohľadávka sa premlčala a dlžník odmieta dlh dobrovoľne uhradiť;
d)	zo všetkých okolností prípadu je zrejmé, že ďalšie vymáhanie pohľadávky by 	nebolo úspešné, alebo by bolo nehospodárne;
e) 	ak pohľadávka je nedobytná, pretože dlžník (fyzická osoba) sa zdržuje na 	neznámom mieste a jeho pobyt nebol zistený ani cez Register obyvateľov SR 	alebo iným spôsobom.

§ 14
Nakladanie s finančnými prostriedkami

1.	Rozpočtové organizácie mestskej časti sú svojimi príjmami a výdavkami napojené na rozpočet mestskej časti. Hospodária samostatne podľa schválených rozpočtov s prostriedkami, ktoré im určí mestská časť v rámci svojho rozpočtu.
2.	Príspevkové organizácie mestskej časti sú na rozpočet mestskej časti napojené príspevkom alebo odvodom a platia pre ne finančné vzťahy určené mestskou časťou v rámci jej rozpočtu.
3.	Rozpočtové a príspevkové organizácie mestskej časti nemôžu prijať úver alebo pôžičku ani tieto poskytovať a nemôžu vstupovať do úverových vzťahov ako ručiteľ.
4.	Hospodárenie rozpočtových a príspevkových organizácií mestskej časti bližšie upravujú osobitné predpisy. Hospodárenie s pokladničnou hotovosťou a ceninami upravujú osobitné príkazy štatutárnych zástupcov organizácií.
5.	Mestská časť a správcovia sú povinní pri nakladaní s finančnými prostriedkami v plnom rozsahu dodržiavať zák. č. 25/2006 Z. z. o verejnom obstarávaní v znení neskorších predpisov.

§ 15
Nakladanie s cennými papiermi

1.	Mestská časť nakladá s cennými papiermi, ktoré získala:
a) 	majetkovým vstupom do obchodnej spoločnosti,
b) 	prevodom a nadobudnutím cenných papierov,
c) 	v súlade s osobitným predpisom.
2.	Miestne zastupiteľstvo schvaľuje vklady majetku mestskej časti do majetku zakladaných alebo existujúcich obchodných spoločností.
3.	Miestne zastupiteľstvo schvaľuje prevod a nadobúdanie cenných papierov podľa osobitného predpisu.
4.	V prípade, že mestská časť vlastní cenné papiere, vykonáva práva vyplývajúce z ich vlastníctva za mestskú časť starosta mestskej časti samostatne, pokiaľ nie je v týchto zásadách uvedené inak.
5.	Na výkon práv mestskej časti podľa vyššie uvedeného odseku sa vyžaduje predchádzajúce prerokovanie miestnym zastupiteľstvom v prípadoch:
a) 	schvaľovania riadnej resp. mimoriadnej individuálnej účtovnej závierky 	konsolidovanej účtovnej závierky, ako aj rozhodnutia o rozdelení zisku alebo 	úhrade strát;
b)	rozhodnutia o zmene stanov, spoločenskej zmluvy, zakladateľskej listiny, 	štatútu právnickej osoby, pokiaľ k nim nedochádza na základe iných právnych 	skutočností;
c)	rozhodnutia o zvýšení alebo znížení základného imania, o pripustení 	nepeňažného vkladu, v prípade spoločnosti s ručením obmedzeným o možnosti započítania peňažnej pohľadávky voči právnickej osobe s pohľadávkou na 	splatenie vkladu;
d)	vymenovanie členov štatutárnych a kontrolných orgánov na návrh starostu 	mestskej časti, miestne zastupiteľstvo schvaľuje zástupcov mestskej časti do 	týchto orgánov;
e)	rozhodovanie o zrušení právnickej osoby s likvidáciou;
f)	rozhodnutia o prevode obchodného podielu na inú osobu, o uzavretí zmluvy s 	nadobúdateľom tohto podielu, o schválení zmluvy o predaji podniku alebo jeho časti;
g)	rozhodovania o splynutí alebo zlúčení s ďalšou právnickou osobou, o rozdelení 	právnickej osoby a o zmene právnej formy;
h)	odplatné postúpenie pohľadávky nad 3 500,00 €.

§ 16
Vymedzenie kompetencií pri nakladaní s majetkom, ktoré podliehajú schváleniu
miestnym zastupiteľstvom

1.	Miestne zastupiteľstvo schvaľuje:
a)	odplatné a bezodplatné nadobúdanie nehnuteľného majetku do vlastníctva 	mestskej časti;
b)	zámer a spôsob prevodu vlastníctva nehnuteľného majetku mestskej časti bez ohľadu na jeho hodnotu okrem prípadu, ak je mestská časť povinná previesť nehnuteľný majetok podľa osobitného predpisu. Pokiaľ sa má však prevod uskutočniť na základe výsledku obchodnej verejnej súťaže alebo verejnej dražby, miestne zastupiteľstvo schvaľuje len podmienky súťaže, alebo dražby. Miestne zastupiteľstvo schvaľuje prevod vlastníctva nehnuteľného majetku, ak sa realizuje priamym predajom vrátane všetkých obligatórnych náležitostí daného prevodu, alebo z dôvodu hodného osobitného zreteľa;
c)	prevody vlastníctva hnuteľného majetku, ktorého zostatková hodnota je vyššia 	ako 3 500,00 €, ak sa realizujú z dôvodu hodného osobitného zreteľa;
d)	bezplatný prevod hnuteľného majetku, ktorého zostatková cena je vyššia ako  	3 500,00 € vrátane peňazí s výnimkou poskytovania jednorazových 	sociálnych výpomocí obyvateľom mestskej časti a s výnimkou poskytovania 	príspevkov z mimorozpočtových prostriedkov mestskej časti (Účelový fond).
e) 	prijatie úveru ( pôžičky), prevzatie dlhu, pristúpenie k dlhu a prevzatie záruky;
f)	majetkové účasti (peňažné a nepeňažné vklady) do majetku zakladaných alebo
		existujúcich obchodných spoločností;
g)	odpustenie pohľadávky (istiny) a upustenie od vymáhania pohľadávky (istiny) nad 3 500,00 € istiny;
h)	zriadenie vecného bremena na nehnuteľnom majetku vo výlučnom vlastníctve mestskej časti, ako aj zriadenie vecného bremena na majetku zverenom  hlavným mestom, avšak iba v prípade uloženia a následného užívania inžinierskych sietí, vrátane stavieb – kolektorov, určených na uloženie inžinierskych sietí, prípojok k inžinierskym sieťam, presahy stavieb vo vlastníctve iných osôb nad komunikáciami, verejnými priestranstvami a pozemkami vo vlastníctve hlavného mesta;
i)	odňatie majetku zvereného správcovi, ak ide o majetok, ktorý mestská časť 	potrebuje vo verejnom záujme;
j) 	záložné právo, t.j. založenie hnuteľného a nehnuteľného majetku; v prípade ak ide o nehnuteľný majetok zverený do správy mestskej časti hlavným mestom, vyžaduje sa predchádzajúci súhlas mestského zastupiteľstva.

§ 17
Spoločné a záverečné ustanovenia

1.	Všetky právne úkony spojené s nakladaním s majetkom mestskej časti musia mať písomnú formu, inak sú neplatné.
2.	Podľa doterajších predpisov sa posudzujú práva a záväzky vzniknuté z právnych úkonov pred účinnosťou tohto nariadenia.
3.	Ak žiadateľ o prenájom alebo kúpu majetku mestskej časti nebude súhlasiť s rozhodnutím miestneho zastupiteľstva vo veci prenájmu alebo kúpy, mestská časť sa so žiadosťou rovnakého predmetu nemusí zaoberať po dobu do 6 mesiacov odo dňa schválenia.
4.	Starosta je oprávnený vydať vykonávacie smernice mestskej časti, ktoré budú podrobnejšie upravovať hospodárenie s majetkom mestskej časti.
5.	Tieto zásady boli schválené Miestnym zastupiteľstvom mestskej časti Bratislava – Nové Mesto dňa ..................... uznesením č. ....... a nadobúdajú účinnosť 15-tym dňom od vyvesenia na úradnej tabuli mestskej časti.
6.	Zrušujú sa Zásady hospodárenia a nakladania s majetkom Mestskej časti Bratislava - Nové Mesto a s majetkom zvereným jej do správy hlavným mesto SR Bratislavou prijaté uznesením č. 23/08 zo dňa 22.06.2010, v plnom rozsahu.

									Mgr. Rudolf Kusý
								          starosta mestskej časti
								         Bratislava – Nové Mesto